Hans Kristian Skibby (DF), 2009-05-14:
Det er jo sådan, det foregår rent praktisk, når man laver en beskrivelse af en udbudsstandard i en kommune, og det synes jeg måske at Socialdemokraterne burde tage med en anden gang, når de synes, at vi skal diskutere toiletter her fra Folketingets talerstol.
Men med udgangspunkt i den her forespørgselsdebat vil jeg jo da først og fremmest takke dem, der har vist interesse for at stille den her forespørgsel, for jeg synes sådan set, at det er ganske fornuftigt, at vi også her i Folketinget tager en principiel diskussion om, hvordan det egentlig skal ske fremadrettet med hensyn til at forbedre og vedligeholde de rammer, der er for kommunernes økonomi, og selvfølgelig generelt om det kommunale selvstyre.
Som flere har sagt før mig, bl.a. finansministeren, er det jo sådan, at vi står foran de nye forhandlinger, de årlige forhandlinger med KL, altså Kommunernes Landsforening, om de rammer, der skal til for kommunernes økonomi i 2010.
Der skal man tage hensyn til mange forskellige ting.
Der skal man tage hensyn til forskelligheden i de enkelte kommuner.
Man skal tage hensyn til regionale udfordringer.
Man skal også tage hensyn til den samlede samfundsøkonomi og til de konjunktursituationer, som vi ser i øjeblikket, og som desværre på mange områder har en negativ tendens.
Oven i det skal vi også kigge på de langsigtede rammer for den offentlige økonomi og sikre, at de rammer, der gives, er nogle rammer, man kan nå inden for rimelighedens grænser og uden at gældsætte det danske samfund på længere sigt.
Endelig skal vi selvfølgelig også i de forhandlinger, som kommer til at foregå, specielt gå ind og kigge med øget fokus på netop de borgernære serviceområder, eksempelvis daginstitutioner, folkeskoler og det sociale område generelt, hvor mange ting kan gøres bedre.
For det er jo ikke sådan, at regeringen og Dansk Folkeparti ikke anerkender, at nogle ting kan gøres bedre.
Men det, vi sådan set gerne vil fokusere på, er jo, at det foregår i det rette tempo, og at tingene også bliver fuldt ud finansieret på en sund og fornuftig vis.
Generelt må vi sige, og det er Dansk Folkepartis opfattelse, at det kommunale selvstyre absolut er styrket efter den kommunalreform, som vi har været igennem, og som vi nu er ved at se de positive resultater af.
Vi har faktisk kunnet se af de fleste tilbagemeldinger fra kommunerne, at de opfatter den her kommunalreform som værende en god oplevelse, i og med at de eksempelvis har haft bedre ved at fastholde og tiltrække kvalificerede medarbejdere i de forskellige arbejdsområder, i og med at de har kunnet tilbyde nogle job, som er mere målrettede inden for det område, man som medarbejder gerne vil arbejde på.
Samtidig har vi også kunnet se, at der er udsigt til, at kommunerne kan opnå en vist form for rationale i den samlede administration.
Vi har også været inde på det med Finansieringsudvalgets arbejde.
Det er jo en kendsgerning, at Finansieringsudvalget skal arbejde videre og har fået flere forskellige opgaver.
Bl.a. skal det belyse de socioøkonomiske problematikker, som er koncentreret i omkring 40 danske kommuner.
Så der er nok at tage fat på, og derfor er det selvfølgelig også en proces, som vi fra Dansk Folkepartis side hilser velkommen.
Vi er sikre på, at der også på den lange bane vil komme nogle initiativer, som bliver til fordel for det kommunale selvstyre i Danmark.
Med de afsluttende ord vil jeg sige, at dialog og forhandling nu foregår gennem regeringen og Kommunernes Landsforening på vegne af de danske kommuner.
Og vi vil fra Dansk Folkepartis side selvfølgelig afvente de her forhandlinger med respekt og ser frem til, at der kommer et udspil, som vi så kan forholde os til.
Med de ord vil jeg gerne sige tak.